भारत सरकार

कृषि एवं किसान कल्याण मंत्रालय

कृषि, सहकारिता एवं किसान कल्याण विभाग

**राज्य सभा**

**अतारांकित प्रश्न संख्या 627**

**08 फरवरी, 2019 को उत्तरार्थ**

**विषय: स्वामीनाथन आयोग रिपोर्ट का समूचा कार्यान्वयन**

**627. श्री जोस के॰ मणिः**

**क्या कृषि एवं किसान कल्याण मंत्री यह बताने की कृपा करेंगे किः**

(क) क्या यह सच है कि न्यूनतम समर्थन मूल्य में वृद्धि करने के बावजूद सरकार के अपने मूल्य सूचना नेटवर्क एगमार्कनेट के अनुसार अक्तूबर महीने के लिए 20 में से 14 फसलों के लिए कृषि बाजार में आधिकारिक न्यूनतम समर्थन मूल्य से कम कीमतें थीं;

(ख) क्या यह भी सच है कि सरकार द्वारा निर्धारित न्यूनतम समर्थन मूल्य कुछ राज्यों के किसानों को जारी नहीं किया जा रहा है; और

(ग) सरकार किसानों के लिए न्यूनतम समर्थन मूल्य से संबंधित स्वामीनाथन आयोग रिपोर्ट की सिफारिशों को पूरी तरह से कब तक कार्यान्वित करेगी?

**उत्तर**

**कृषि एवं किसान कल्याण मंत्रालय में राज्यमंत्री**

**(श्री गजेन्द्र सिंह शेखावत)**

(क) कृषि उत्पाद के मूल्य दैनिक आधार पर बाजार में आपूर्ति और मांग की स्थितियों द्वारा निर्धारित होता है। मांग और आपूर्ति स्‍थितियों के अलावा, भंडारों की उपलब्‍धता और अंतर्राष्‍ट्रीय मूल्‍य भी कृषि उत्‍पाद के मूल्‍यों को प्रभावित करते हैं। कृषि उत्पाद के मूल्य कटाई के बाद नई फसल के बाजार में बृहत मात्रा में आने के कारण कम हो जाते हैं। न्‍यूनतम समर्थन मूल्‍य (एमएसपी) और एमएसपी फसलों के भारित औसत थोक मूल्‍य **अनुबंध** में दिए गए हैं।

(ख) मौजूदा व्‍यवस्‍थाओं के अनुसार, केंद्रीय एवं राज्‍य की एजेंसियों के माध्‍यम से उन फसलों की खरीद की जाती है जिनके लिए न्‍यूनतम समर्थन मूल्‍यों की घोषणा की जाती है। जहां तक अनाजों/पोषक अनाजों का प्रश्‍न है, मुख्‍य रूप से सार्वजनिक वितरण पद्धति (पीडीएस) के तहत वितरण के लिए, कल्‍याणकारी योजनाओं एवं खाद्य सुरक्षा के लिए बफर भंडारण हेतु भारतीय खाद्य निगम (एफसीआई) एवं विकेंद्रिकृत खरीद पद्धति के माध्‍यम से उनकी खरीद की जाती है। सरकार द्वारा घोषित न्‍यूनतम समर्थन मूल्‍य पर केन्‍द्रीय नोडल एजेन्‍सियों के माध्‍यम से तिलहन, दलहन और कपास की खरीद के लिए सरकार मूल्य समर्थन योजना (पीएसएस) का कार्यान्‍वयन करती है।

हाल में शुरु की गई समग्र योजना ‘‘प्रधानमंत्री अन्‍नदाता आय संरक्षण अभियान’’ (पीएम-आशा) में कृषि उत्‍पादकता और उत्‍पादन बढ़ाने के लिए उत्‍पादकों/किसानों को एक लाभकारी और स्‍थिर मूल्‍य स्‍थिति का आश्‍वासन देने के लिए एक व्‍यापक व्‍यवस्‍था का प्रावधान है। इस समग्र योजना में दलहन और तिलहन के लिए मूल्‍य समर्थन योजना (पीएसएस), भावांतर भुगतान योजना (पीडीपीएस) और किसानों को एमएसपी सुनिश्‍चित करने के लिए तिलहन के लिए निजी खरीद और भंडारण योजना (पीपीएसएस) शामिल हैं।

(ग) डा. एम. एस. स्वामीनाथन की अध्यक्षता वाले राष्ट्रीय कृषक आयोग (एनसीएफ) ने यह सिफारिश की थी कि न्यू्नतम समर्थन मूल्य (एमएसपी) भारित औसत उत्पादन लागत से कम से कम 50 प्रतिशत अधिक होना चाहिए। तथापि, जब तत्कालीन सरकार द्वारा राष्ट्रीय कृषक नीति, 2007 को अंतिम रूप दिया गया था तब उत्पादन लागत पर 50 प्रतिशत मुनाफा देने की इस सिफारिश को शामिल नही किया गया था।

2018-19 के केन्द्रीय बजट में एमएसपी को उत्पादन लागत के डेढ़ गुणा के स्तर पर रखने के पूर्व निर्धारित सिद्धांत की घोषणा की गई थी। तदनुसार, सरकार ने कृषि वर्ष 2018-19 के लिए सभी अधिदेशित खरीफ, रबी और अन्य वाणिज्यिक फसलों के लिए उत्पादन लागत पर कम से कम 50 प्रतिशत मुनाफे के साथ एमएसपी में वृद्धि की है। सरकार का यह निर्णय ऐतिहासिक था क्योंकि यह पहली बार सभी अधिदेशित फसलों के लिए अखिल भारतीय औसत उत्पादन लागत पर 50 प्रतिशत मुनाफा देने के किसानों के प्रति प्रतिबद्धता को पूरा करता है।

**अनुबंध**

**दिनांक 08.02.2019 को उत्‍तर के लिए राज्‍य सभा अतारांकित प्रश्‍न संख्‍या 627 के भाग (क) के उत्‍तर में उल्‍लिखित अनुबंध**

**एमएसपी फसलों के न्‍यूनतम समर्थन मूल्‍य (एमएसपी) और भारित औसत थोक मूल्‍य**

|  |  |  |  |
| --- | --- | --- | --- |
| **खरीफ फसलें** | | **एमएसपी (2018-19)** | **भारित औसत मूल्‍य अक्‍तूबर, 2018** |
|  | | **रूपए प्रति क्‍विंटल** | |
| 1 | धान | 1750 | 2030 |
| 2 | ज्‍वार | 2430 | 1993 |
| 3 | बाजरा | 1950 | 1478 |
| 4 | मक्‍का | 1700 | 1315 |
| 5 | रागी | 2897 | 2256 |
| 6 | अरहर | 5675 | 3687 |
| 7 | मूंग | 6975 | 4774 |
| 8 | उड़द | 5600 | 3740 |
| 9 | कपास | 5150 | 5394 |
| 10 | मूंगफली | 4890 | 4249 |
| 11 | सूरजमुखी बीज | 5388 | 3629 |
| 12 | सोयाबीन | 3399 | 2979 |
| 13 | तिल | 6249 | 10961 |
| 14 | रामतिल | 5877 | 4139 |
| **रबी फसलें** | | **एमएसपी (2017-18)** |  |
| 15 | गेहूं | 1735 | 1889 |
| 16 | जौ | 1410 | 1553 |
| 17 | चना | 4400 | 3862 |
| 18 | मसूर | 4250 | 3723 |
| 19 | सरसो | 4000 | 3817 |
| 20 | कुसुम्‍भ | 4100 | 3353 |

स्रोत: एगमार्कनैट

\*\*\*\*\*